Kriminalitet 2012

Publikationen rummer detaljerede oplysninger om alle dele af kriminalstatistikken for 2012 - fra anmeldelser til strafferetlige afgørelser.

Kriminalitet 2012 gennemgår også hovedtrækkene i kriminalitetens udvikling 2002-2012.

Kriminalitet er en årlig udgivelse med kriminalstatistik, der i skiftende udformninger er udkommet siden 1832.

Kriminalstatistikken omfatter overtrædelser af straffelov, færdselslov og andre særlove.Nye afsnit om by og land
Publikationen indeholder i år et særligt afsnit, der belyser, hvordan kriminaliteten varierer med urbaniseringsgrad.

Det fremgår af afsnittet, at der er mere kriminalitet i by end på land. I 2012 var der 95 anmeldelser for overtrædelse af straffeloven pr. 1.000 indbyggere i alderen 15 år og derover. Antallet var størst i tæt befolkede kommuner med 133 anmeldelser pr. 1.000 indbyggere.

I tyndt befolkede kommuner var der 64 anmeldelser pr. 1.000 indbyggere.

I de tættest befolkede kommuner er der også det største antal ofre for berigelsesforbrydelser i forhold til indbyggertallet. I særlig grad gælder det ofre for lommetyverier.

Når det handler om ofre for vold, er der ikke nogen klar forskel mellem land og by. 20-29-årige i tæt befolkede kommuner er dog i mindre grad ofre for vold end jævnaldrende i mindre tæt befolkede kommuner.

Tilbagefald
Publikationen er desuden udvidet med et afsnit, der viser, hvordan tilbagefald til ny kriminalitet varierer med omfanget af tidligere kriminalitet.

Blandt resultaterne her er, at personer, der tidligere har begået kriminalitet, både oftere og hurtigere begår ny kriminalitet.

Læs mere om tilbagefald i Nyt fra Danmarks Statistik

441.000 overtrædelser af straffeloven
Af andre interessante konklusioner er bl.a. disse:

I 2012 blev der anmeldt 441.000 overtrædelser af straffeloven, hvilket er et fald på 6 pct. i forhold til 2011. Faldet skyldes især færre anmeldelser af indbrud og af bil- og cykeltyverier.

Der blev i alt registreret 72.000 ofre for personfarlig kriminalitet i 2012. Det er 2 pct. færre end i 2011. Faldet skyldes bl.a., at der var færre ofre for vold mod privatperson.

Blandt sigtede for sædelighedsforbrydelser blev kun 54 pct. fundet skyldige. Blandt de sigtede for voldtægt var andelen på 30 pct.

Den gennemsnitlige straflængde for ubetingede frihedsstraffe for overtrædelse af straffeloven var 7,8 måneder. For særlig alvorlig vold var den 63 måneder.

32 pct. af de mænd og 15 pct. af de kvinder, der i 2009 blev løsladt efter endt afsoning eller fik en fældende strafferetlig afgørelse, begik en ny lovovertrædelse inden for to år.

Bilag på engelsk
Tabellerne i Kriminalitet kan også bruges af ikke-dansktalende, da publikationen har et stort bilag med engelsk oversættelse af de danske begreber.

Andre udgivelser i denne serie

Alle
2023
2022
2021
2020
2019
2018
2017
2016
2015
2014
2013
2012
2011
2010
2009
2008
2007
2006
2005
2004
2003
2002
2001
2000
1999
1998

Hent som pdf

Kriminalitet 2012

Kolofon


                            Kriminalitet

Sociale forhold

ISBN: 978-87-501-2104-6


                            
                            Udgivet: 12. december 2013 kl. 09:00

Antal sider: 173


                            Kontaktinfo:

Iben Pedersen

                            Telefon: 23 60 37 11